Tautinių bendrijų namai

**Tautinių bendrijų namai** – Lietuvos Respublikos viešųjų įstaigų įstatymo nustatyta tvarka įsteigta ne pelno siekianti organizacija, veikianti kultūros, švietimo ir mokslo srityse bei teikianti šių sričių paslaugas, siekdama padėti išsaugoti Lietuvos tautinių mažumų kultūrinį ir tautinį savitumą.

Steigėjas – Tautinių mažumų departamentas prie Lietuvos Respublikos Vyriausybės.

Tautinių bendrijų namai savo veikla skelbiasi siekiantys padėti Lietuvos tautinių mažumų atstovams puoselėti tautinį tapatumą (kalbą, tradicijas, kultūrą), supažindinti Lietuvos ir kitų šalių visuomenės narius su daugiakultūre Lietuvos valstybės sankloda, skatinti skirtingų Lietuvos tautinių grupių tarpusavio supratimą ir bendradarbiavimą. 

## Istorija

Tautinių bendrijų namai buvo atidaryti 1991 m. gegužės mėn. Vilniuje, Raugyklos g. 25. 2000 m. liepos 20 d. įregistruoti kaip viešoji įstaiga. Steigėjas (dalininkas) – Tautinių mažumų ir išeivijos departamentas prie Lietuvos Respublikos Vyriausybės. 2010 m. sausio 1 d. – 2015 m. birželio 30 d. steigėjo (dalininko) teisės priklausė Lietuvos Respublikos kultūros ministerijai. Nuo 2015 m. liepos 1 d. steigėjo (dalininko) teises perėmė Tautinių mažumų departamentas prie LRV.

Nuo įstaigos įkūrimo jai vadovavo Alvida Gedaminskienė, kuri buvo daugelio tautinių mažumų renginių – „Duonos šventės“, „Sekmadieninių mokyklų festivalio“ – iniciatorė, organizavo įvairius renginius.

A. Gedaminskienė vadovavo įstaigai iki 2021 m., 2021–2022 m. laikinuoju vadovu buvo Vilius Mikulėnas, nuo 2022 m. direktoriaus pareigas eina Gžegož Miloševič.

## Veikla

Tautinių bendrijų namų patalpose savo nuolatinę veiklą vykdo Lietuvos armėnų, azerbaidžaniečių, baltarusių, estų, graikų, karaimų, kazachų, kirgizų, latvių, moldavų, rumunų,  romų,  rusų, tadžikų, totorių, ukrainiečių, uzbekų, vokiečių bendruomenių nevyriausybinės organizacijos. Kasmet centre apsilanko virš 30 tūkst. lankytojų.

Vystydami savo veiklą, Tautinių bendrijų namai vykdo tris pagrindines programas: I programa „Lietuvos tautinių mažumų tapatumo puoselėjimas“, II programa. „Parama Lietuvos tautinėms bendrijoms integracijos į šalies visuomeninį ir politinį gyvenimą procesuose, išsaugant tautinį tapatumą ir formuojant atvirą pilietinę visuomenę“, III programa. „Kultūrinė – švietėjiška veikla“.

### Lietuvių kalbos kursai
Nuo 2005 m. vasario 3 d. Tautinių bendrijų namuose veikia Valstybinės kalbos mokymo centras, kuris teikia metodinę ir praktinę paramą asmenims, norintiems išmokti lietuvių kalbos ar tobulinti jos žinias.

Šio centro veiklą remia Tautinių mažumų departamentas prie Lietuvos Respublikos Vyriausybės, Amerikos ambasada Vilniuje, VšĮ „Stiprūs kartu“, Valstybinė lietuvių kalbos komisija.

2023 m. buvo sudarytos 52 mokymosi grupės, kur lietuvių kalbos mokėsi 897 asmenys (apie 90 proc. – pabėgėliai iš Ukrainos).

### Tautinių bendrijų naujienos
Nuo 2000 m. įstaiga leidžia „Tautinių bendrijų naujienas“ – periodinį leidinį, skirtą informuoti ir šviesti Lietuvos visuomenę apie šalies tautinių bendrijų gyvenimą, kultūrą, tradicijas bei aktualijas. Leidinio tikslas – skatinti tautinių bendrijų integraciją į Lietuvos visuomenę, puoselėti daugiakultūriškumą ir tarpkultūrinį dialogą. Leidinys dažniausiai yra leidžiamas kartą per ketvirtį. Jame galima rasti įvairių straipsnių, interviu bei nuotraukų iš renginių.

### Duonos šventė
Nuo 2005 m. Tautinių bendrijų namuose kasmet vyksta tradicinė „Duonos šventė“, skatinanti geresnį skirtingų tradicijų, kultūrinės įvairovės supratimą. Renginio metu kiekvienos tautybės atstovai pristato savo patiekalus, vyksta bendruomenių pasirodymai.

## Šaltiniai

## Nuorodos
* Oficialus „Facebook“ tinklalapis „Tautinių bendrijų namai “
* Oficiali interneto svetainė „Tautinių bendrijų namai“